b'\n_START_ARTICLE_\nJoensuu\n_START_SECTION_\nMaantiede ja kaupunkikuva\n_START_PARAGRAPH_\nJoensuu sijaitsee Saimaan j\xc3\xa4rvialueeseen kuuluvan Pyh\xc3\xa4sel\xc3\xa4n rannalla, johon kaupungin kahteen osaan jakava Pielisjoki laskee._NEWLINE_Kaupungin kokonaispinta-ala oli vuonna 2004 120,3 km\xc2\xb2, josta maa-alueita oli 81,9 km\xc2\xb2. V\xc3\xa4est\xc3\xb6tiheys maa-alueet huomioiden oli vuoden 2004 alussa 643 as./km\xc2\xb2. Vuoden 2005 kuntaliitoksen my\xc3\xb6t\xc3\xa4 Joensuun kokonaispinta-alaksi tuli 1 311,94 km\xc2\xb2, josta maa-alueita on 1 171,06 km\xc2\xb2.\n_START_SECTION_\nArkkitehtuuri\n_START_PARAGRAPH_\nJoensuussa j\xc3\xa4rjestettiin vuoden 1995 asuntomessut Marjalan kaupunginosassa. Messujen erityisteema oli esteet\xc3\xb6n ymp\xc3\xa4rist\xc3\xb6._NEWLINE_Joensuussa on Eliel Saarisen suunnittelema kaupungintalo vuodelta 1913. Vuonna 1993 valmistui uusi kirjastotalo._NEWLINE_Merkitt\xc3\xa4vimm\xc3\xa4t 2000-luvulla valmistuneet rakennukset ovat Joensuu-areena, joka valmistuessaan 2003 oli Suomen suurin puurakennus ja Mets\xc3\xa4ntutkimuslaitoksen Metla-talo, joka valmistuessaan 2004 oli Suomen suurin puinen toimistorakennus._NEWLINE_2000-luvun ensimm\xc3\xa4isen vuosikymmenen puoliv\xc3\xa4list\xc3\xa4 alkaen kaupungin keskustassa on rakennettu vilkkaasti. Torin ymp\xc3\xa4rist\xc3\xb6\xc3\xb6n tuli runsaasti uusia liikerakennuksia, yliopistokampuksen uusi hallintorakennus Aurora II valmistui, Joensuun Tiedepuisto on saanut lis\xc3\xa4rakennuksia, puretun Lyseon peruskoulun tilalle valmistui 2007 uusi lyseon peruskoulun koulurakennus. Kauppakeskus Iso Myy valmistui kokonaisuudessaan syksyll\xc3\xa4 2007, kattaen sis\xc3\xa4\xc3\xa4ns\xc3\xa4 yli 70 liikett\xc3\xa4. My\xc3\xb6s vanhoja kauppakeskuksia, esimerkiksi Kauppakeskus Metropolia ja Centrumia, on uusittu ja laajennettu. Ison Myyn ja Metropolin v\xc3\xa4lill\xc3\xa4 olevan kadun yll\xc3\xa4 kulkee silta, joka yhdist\xc3\xa4\xc3\xa4 kauppakeskukset. Joensuussa on monia kauppakeskittymi\xc3\xa4 ja kauppapuistoja, joissa on suurmyym\xc3\xa4l\xc3\xb6it\xc3\xa4. Esimerkiksi Voimatiell\xc3\xa4, Joensuun kauppapuiston alueella on Prisma, ja muita massiivisia tavarataloja. Joensuun kaupungin alueella on 13 S-marketia. Joensuun Karsikkoon on suunniteltu kolmatta K-citymarkettia.\n_START_SECTION_\nKuntaliitokset ja liitossuunnitelmat\n_START_PARAGRAPH_\nPielisensuu yhdistyi Joensuuhun 1954. Kiihtelysvaara ja Tuupovaara yhdistyiv\xc3\xa4t Joensuuhun vuonna 2005 ja Eno ja Pyh\xc3\xa4selk\xc3\xa4 1. tammikuuta 2009._NEWLINE_Joensuun kaupunginhallitus on esitt\xc3\xa4nyt 13.11.2006 Enon, Liperin, Outokummun, Polvij\xc3\xa4rven, Kontiolahden ja Pyh\xc3\xa4sel\xc3\xa4n kunnille kuntaliitosselvityksen aloittamista. Selvitys jatkui vain Enon, Polvij\xc3\xa4rven, Kontiolahden ja Pyh\xc3\xa4sel\xc3\xa4n kanssa. Kontiolahti j\xc3\xa4tt\xc3\xa4ytyi pois hankkeesta syksyll\xc3\xa4 2007 ja samalla my\xc3\xb6s Polvij\xc3\xa4rven osallisuus p\xc3\xa4\xc3\xa4ttyi, koska kunnilla ei ole yhteist\xc3\xa4 maarajaa. Joensuu, Eno ja Pyh\xc3\xa4selk\xc3\xa4 jatkoivat kuntaliitoksen selvitt\xc3\xa4mist\xc3\xa4. 17. joulukuuta 2007 Joensuu, Eno ja Pyh\xc3\xa4selk\xc3\xa4 p\xc3\xa4\xc3\xa4ttiv\xc3\xa4t yhdisty\xc3\xa4 1. tammikuuta 2009 alkaen uudeksi Joensuun kaupungiksi.\n_START_SECTION_\nKoulutus\n_START_PARAGRAPH_\nJoensuussa toimivat korkeakoulut ovat It\xc3\xa4-Suomen yliopisto ja Karelia-ammattikorkeakoulu. It\xc3\xa4-Suomen yliopiston Joensuun kampuksella opiskelee n. 7 700 opiskelijaa ja ammattikorkeakoulussa n. 4 000 - n\xc3\xa4ist\xc3\xa4 osa tosin koulujen muissa kaupungeissa olevissa sivupisteiss\xc3\xa4._NEWLINE_Eri alojen ammatillista koulutusta tarjoavat Pohjois-Karjalan ammattiopisto Joensuu tekniikka ja kulttuuri, Pohjois-Karjalan ammattiopisto Joensuu palvelut sek\xc3\xa4 Pohjois-Karjalan aikuisopisto. Lis\xc3\xa4ksi Joensuun konservatorio tarjoaa musiikillista koulutusta._NEWLINE_Joensuun kaupungin yll\xc3\xa4pit\xc3\xa4mi\xc3\xa4 oppilaitoksia on perusasteella kaikkiaan 18. N\xc3\xa4ist\xc3\xa4 alakouluja on 12 (muun muassa Nepenm\xc3\xa4en koulu), yl\xc3\xa4kouluja 4 ja yhten\xc3\xa4iskouluja 3._NEWLINE_Lukioita on nelj\xc3\xa4: Joensuun lyseon lukio, Joensuun normaalikoulun lukio, Joensuun yhteiskoulun lukio sek\xc3\xa4 It\xc3\xa4-Suomen koulun lukio._NEWLINE_Joensuun kaupunki yll\xc3\xa4pit\xc3\xa4\xc3\xa4 my\xc3\xb6s Joensuun seudun kansalaisopistoa._NEWLINE_Joensuun Urheiluakatemia on oppilaitosten yhteisty\xc3\xb6verkosto, joka tarjoaa urheilijoille koulutusta ja valmentautumista.\n_START_SECTION_\nKulttuuri\n_START_PARAGRAPH_\nJoensuu on vilkas kulttuurikaupunki._NEWLINE_Musiikki on t\xc3\xa4rke\xc3\xa4 osa joensuulaista kulttuuriel\xc3\xa4m\xc3\xa4\xc3\xa4. Tunnetuista suomalaisista rock-yhtyeist\xc3\xa4 muun muassa Hassisen Kone ja Nelj\xc3\xa4 Ruusua ovat Joensuusta l\xc3\xa4ht\xc3\xb6isin. N\xc3\xa4iden yhtyeiden johtohahmot Ismo Alanko (Hassisen Kone) ja Ilkka Alanko (Nelj\xc3\xa4 Ruusua) ovat nyky\xc3\xa4\xc3\xa4n tunnetuimpia Joensuusta l\xc3\xa4ht\xc3\xb6isin olevia henkil\xc3\xb6it\xc3\xa4._NEWLINE_Kulttuurikaupungiksi Joensuuta ovat luoneet osaltaan yliopisto ja muut oppilaitokset. It\xc3\xa4-Suomen yliopistossa on useita humanistisia, taiteisiin liittyvi\xc3\xa4 ja perinnetutkimuksen koulutuslinjoja ja Karelia-ammattikorkeakoulussa on muun muassa kuvataiteen, k\xc3\xa4sity\xc3\xb6n, muotoilun, grafiikan ja monia media-alan koulutusohjelmia. Kaupungissa toimii my\xc3\xb6s konservatorio ja Pekkalan kuvataideoppilaitos._NEWLINE_Joensuussa ilmestyy seitsem\xc3\xa4np\xc3\xa4iv\xc3\xa4inen sanomalehti Karjalainen sek\xc3\xa4 kerran viikossa ilmestyv\xc3\xa4 Viikko-Pohjois-Karjala. Lis\xc3\xa4ksi kaupungissa ilmestyy kahdesti viikossa ilmaisjakelulehti Karjalan Heili._NEWLINE_Joensuun seutukirjasto palvelee my\xc3\xb6s Pohjois-Karjalan maakuntakirjastona.\n_START_SECTION_\nPyh\xc3\xa4kk\xc3\xb6j\xc3\xa4\n_START_PARAGRAPH_\nEvankelis-luterilainen ja ortodoksinen p\xc3\xa4\xc3\xa4kirkko ovat Joensuun keskustan l\xc3\xa4pi kulkevan Kirkkokadun vastakkaisissa p\xc3\xa4iss\xc3\xa4, ja samalla keskustan eli ruutukaava-alueen vastakkaisilla puolilla. Id\xc3\xa4n ja l\xc3\xa4nnen kirkot katsovat ik\xc3\xa4\xc3\xa4n kuin toisiaan kaupungin yli._NEWLINE_Kirkkokadun etel\xc3\xa4p\xc3\xa4\xc3\xa4ss\xc3\xa4 pienell\xc3\xa4 m\xc3\xa4ell\xc3\xa4 sijaitsee luterilainen p\xc3\xa4\xc3\xa4kirkko, Joensuun kirkko, joka edustaa tyylilt\xc3\xa4\xc3\xa4n uusgotiikkaa. Taajama-alueella on lis\xc3\xa4ksi nelj\xc3\xa4 muuta luterilaista kirkkoa: Pielisensuun kirkko Niinivaaralla, Noljakan kirkko, Rantakyl\xc3\xa4n kirkko ja Utran puukirkko._NEWLINE_Kirkkokadun pohjoisp\xc3\xa4\xc3\xa4ss\xc3\xa4 on niin ik\xc3\xa4\xc3\xa4n pienell\xc3\xa4 m\xc3\xa4ell\xc3\xa4 Joensuun ortodoksisen seurakunnan p\xc3\xa4\xc3\xa4kirkko, Pyh\xc3\xa4n Nikolaoksen kirkko. Pyh\xc3\xa4n Nikolaoksen kirkko on perinteinen pohjois-ven\xc3\xa4l\xc3\xa4inen ortodoksikirkko, jossa on k\xc3\xa4ytetty paljon puuta, ja joka on valmistunut vuonna 1887. Joensuussa on lis\xc3\xa4ksi toinen ortodoksinen kirkko; Ortodoksisen seminaarin Pyh\xc3\xa4n Johannes Teologin kirkko, jonka arkkitehtuuri on bysanttilainen._NEWLINE_N\xc3\xa4iden lis\xc3\xa4ksi Joensuun kaupungissa on uudet alueet mukaan luettuna kymmenisen merkitt\xc3\xa4v\xc3\xa4\xc3\xa4 luterilaista ja ortodoksista pyh\xc3\xa4kk\xc3\xb6\xc3\xa4, sek\xc3\xa4 moskeija._NEWLINE_Kirjallisuutta:_NEWLINE_Jumalan maja ihmisten keskell\xc3\xa4: Joensuun evankelis-luterilaisten seurakuntien kirkot ja kappelit. 2003.\n_START_SECTION_\nUrheiluseuratoiminta\n_START_PARAGRAPH_\nJoensuun suurimpia urheiluseuroja on vuonna 1900 perustettu Joensuun Kataja, jonka lajeihin kuuluvat koripallo, taitoluistelu, voimistelu, hiihto ja yleisurheilu. Katajan miesten koripallojoukkue on menestynyt viime vuosina SM-tasolla saavuttaen 2000-luvulla kaksi kultaa, kuusi hopeaa ja nelj\xc3\xa4 pronssia. Koripallojoukkue on pelannut mestaruussarjatasolla 1970-, 1980- ja 2000-luvuilla. Koripalloiluharrastus Joensuussa virisi 1950-luvulla._NEWLINE_Suunnistusseura Kalevan Rasti on yksi suurista suomalaisista suunnistusseuroista. Se on perustettu vuonna 1950 ja se on niitt\xc3\xa4nyt menestyst\xc3\xa4 voittamalla muun muassa Tiomilan vuosina 1983, 2010, 2011 ja 2013 ja Jukolan viestin 2004, 2005, 2007 ja 2012\xe2\x80\x932014 sek\xc3\xa4 25-mannan vuosina 2005 ja 2006._NEWLINE_Salibandyseura Josba on Suomen vanhimpia ja menestyksekk\xc3\xa4impi\xc3\xa4 lajinsa seuroja niin miesten kuin naistenkin sarjoissa._NEWLINE_J\xc3\xa4\xc3\xa4kiekossa Jokipojat pelaa miesten Mestiksess\xc3\xa4. Nimell\xc3\xa4 JoKP eli Joensuun Kiekko-Pojat joukkue oli SM-liigassa kausina 1989\xe2\x80\x931990 ja 1991\xe2\x80\x931992 sek\xc3\xa4 liigaa edelt\xc3\xa4neess\xc3\xa4 SM-sarjassa 1971\xe2\x80\x931972._NEWLINE_Lentopallossa miesten seura Mutalan Riento ja naisten seura Joensuun Prihat pelaavat 1-sarjassa. Riennon huippupelaajia ovat olleet muun muassa Jimmy Hernandez ja serbialainen hakkuri Bojan Gluvaji\xc4\x87._NEWLINE_Pes\xc3\xa4pallossa Joensuun Maila pelaa miesten Superpesiksess\xc3\xa4 ja joukkue voitti seuran historian ensimm\xc3\xa4isen miesten Suomen mestaruuden vuonna 2018. Joensuun Maila nousi Superpesikseen kaudelle 2004 ja on siit\xc3\xa4 l\xc3\xa4htien pelannut yht\xc3\xa4jaksoisesti t\xc3\xa4ll\xc3\xa4 sarjatasolla._NEWLINE_Miesten jalkapalloseuroista Jippo pelaa miesten kolmosessa._NEWLINE_Joensuun Urheilusukeltajat on yksi Suomen suurimmista sukellusseuroista. Laitesukelluksen peruskurssi j\xc3\xa4rjestet\xc3\xa4\xc3\xa4n vuosittain. Kouluttajina on maan kokeneimpia sukeltajia.\n_START_SECTION_\nRuokakulttuuri\n_START_PARAGRAPH_\nJoensuun pit\xc3\xa4j\xc3\xa4ruoiksi nimettiin 1980-luvulla karjalaisen pitop\xc3\xb6yd\xc3\xa4n antimet: karjalanpiirakka, sultsina, vatruska, syrjik\xc3\xa4s, suolakala, syltty, sienisalaatti, hapankaali, karjalanpaisti, perunat, lanttulaatikko, kiisseli tai marjam\xc3\xa4mmi sek\xc3\xa4 kotikalja.'